Orașul vâlcean Băbeni este sufocat de mormanele de gunoaie. Primăria Băbeni nu mai are contract cu o firmă de salubrizare, iar localnicii sunt disperați și revoltați.
Ghenele sunt arhipline, iar orașul s-a transformat într-un focar de infecție. Localnicii sunt nevoiți să suporte mirosuri groaznice, însă, spun ei, problema este una veche, dar autorităţile nu s-au implicat suficient.
Astfel, oamenii au solicitat intervenția Gărzii de Mediu, care a amendat primăria cu 60.000 lei.
"Sper ca săptămâna viitoare să finalizez întreaga colectare a gunoaielor din Băbeni și să aduc localitatea la nivelul la care mi-l doresc", a declarat Ștefan Bogdan, primarul din Băbeni.
Consiliul local a aprobat suma de 300 de mii de lei pentru salubrizare, însă problema nu a fost rezolvată pentru că primarul nu ar fi contractat o firmă specializată şi nici nu a instituit o taxă specială pentru ridicarea gunoaielor.